Beckham-góllal kezdte a Real a bajnokságot
Az angol válogatott csapatkapitánya a bajnoki rajton már a harmadik percben eredményes volt a Betis ellen, de miután a vendégek egyenlítettek, Ronaldo pazar gólja is kellett a győzelemhez. A megerősödött Barcelona csak egy góllal tudott nyerni Bilbaoban.
David Beckhamnak mindössze három percre volt szüksége, hogy belopja magát a Real Madrid azon szurkolóinak szívébe, akik esetleg eddig nem kedvelték. A Betis elleni bajnoki nyitányon rögtön a kezdés után támadólag lépett fel a "világválogatott", és a harmadik percben egy Raul-Ronaldo kényszerítő után a brazil pontosan tette középre a labdát, és a tavaly még a labdarúgás befejezésével kacérkodó Beckham pár lépésről belsőzött a kapuba.

A folytatásban futball-bemutatót tartott a Real, de hiába dolgozott ki szebbnél szebb helyzeteket, nem sikerült újabb gólt szereznie. A félidő végére a nagy nyomást kibíró Betis is több veszélyes támadást vezetett, és az egyik ilyen végén Juanito fejelt a kapuba.

A második félidőt Beckham bődületes kapufája nyitotta, majd a 61. percben Zidanenak adott mesteri passz, a francia világbajnok beadását pedig Ronaldo gyönyörű mozdulattal lőtte a kapuba.

A forduló további szombati mérkőzésein a tavalyi második Real Sociedad egypontot szerzett az Espanol vendégeként, miként tette azt a Villareal a Malaga otthonában. Az Osasuna azonban győzött az Albacete vendégeként, a Valencia azonban nem bírt hazai pályán a Valladolidal. A nyáron megerősödött Barcelona pedig a lehető legkisebb különbséggel nyert Bilbaoban.
Futball Sport